CELEX: 52020PC0491
Language: hu
Date: 2020-09-07
Title: Javaslat AZ EURÓPAI PARLAMENT ÉS A TANÁCS RENDELETE a 168/2013/EU rendeletnek az L kategóriájú kifutó sorozatú járművekre vonatkozóan a Covid19-járványra válaszul hozott különös intézkedések tekintetében történő módosításáról

EURÓPAI BIZOTTSÁG
            Brüsszel, 2020.9.7.
            COM(2020) 491 final
            2020/0251(COD)
            Javaslat
            AZ EURÓPAI PARLAMENT ÉS A TANÁCS RENDELETE
            a 168/2013/EU rendeletnek az L kategóriájú kifutó sorozatú járművekre vonatkozóan a Covid19-járványra válaszul hozott különös intézkedések tekintetében történő módosításáról
            (EGT-vonatkozású szöveg)
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               A Covid19-járvány kitörése komoly fennakadásokat okoz, amelyek a motorkerékpár-ágazatot több szempontból is súlyosan érintik: egyrészt a gyártóüzemek leálltak és a nemzetközi értékláncok megszakadtak, másrészt jelentősen csökkent a kereslet és nőtt a készleten lévő járműállomány. Ez befolyásolta a gyártók azon képességét, hogy betartsák a 2013. január 15-i 168/2013/EU európai parlamenti és tanácsi rendeletben előírt egyes határidőket.
            
            
               Az említett rendelet értelmében az Euro 5 szennyezőanyag-kibocsátási szint 2021. január 1-jétől alkalmazandó, ami azt jelenti, hogy ettől az időponttól kezdve csak az Euro 5 követelményeknek megfelelő járművek hozhatók forgalomba az uniós piacon. 
            
            
               A Covid-19 azonban nagy mértékben érintette a motorkerékpár-értékesítést. Általában március és július között kerül sor az értékesítések akár 60 %-ára. A tagállami hatóságok által bevezetett korlátozó intézkedések miatt a csúcsszezonban nem kerülhetett sor értékesítésre. Iparági forrásokból származó becslések szerint 2020 márciusában mintegy 553 700 Euro 4 besorolású jármű volt raktáron. A korlátozó intézkedések idején az értékesítések 98 %-kal csökkentek, és azóta sincs fellendülés. Ezért valószínű, hogy az év végéig nem kerül sor a jelenleg készleten lévő összes Euro 4 besorolású jármű értékesítésére.
            
            
               Az (EU) 168/2013 rendelet lehetővé teszi ugyan a gyártók számára, hogy értékesítsenek úgynevezett kifutó sorozatú járműveket (azaz olyan „készleten lévő” régi járműveket, amelyek nem felelnek meg a legújabb követelményeknek), ez azonban az egyes tagállamokban az előző két évben értékesített járművek átlagos számának legfeljebb 10 %-ára vagy 100 járműre korlátozódik. A kifutó sorozatúként nyilvántartásba vehető járművek száma a tagállamok mérlegelési jogkörébe tartozik.
            
            
               A fent leírt fennakadás fényében, valamint tekintettel a raktáron lévő járművek számára és arra, hogy a 2020. évi szezon csúcsán szinte teljesen leállt az értékesítés, a kifutó sorozatú járművekre vonatkozó meglévő rendelkezések nem alkalmasak e helyzet kezelésére. A kifutó sorozatú járművekre vonatkozó rendelkezéseket ezért ki kell igazítani annak érdekében, hogy a kereskedők kizárólag 2021-ben nagyobb mennyiségben értékesíthessék az Euro 4 besorolású járműkészletet. 
            
            
               Ez a javaslat nem növeli a szennyezőanyag-kibocsátást, mivel a rugalmasság a korlátozó intézkedések időpontjában már legyártott járművekre korlátozódik. Emellett azt is segít elkerülni, hogy szükségtelenül leselejtezésre kerüljenek olyan járművek, amelyek egyébként – ha nincs a koronavírus-járvány – forgalomba kerültek volna.  Ez a javaslat nem halasztja el az Euro 5 szintnek valamennyi újonnan gyártott jármű tekintetében 2021. január 1-jén történő hatálybalépését.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  Az Európai Unió működéséről szóló szerződés 114. cikke
               
            
            
               •Szubszidiaritás (nem kizárólagos hatáskör esetén) 
            
            
               
                  Mivel a javaslat nem tartozik az Unió kizárólagos hatáskörébe, a szubszidiaritás elve érvényesül.
               
               
                  Mivel a javaslat meglévő uniós jogszabályok módosításával jár, csak az Unió tudja eredményesen orvosolni a problémákat. A szakpolitikai célkitűzéseket továbbá nem lehet kielégítően megvalósítani tagállami intézkedésekkel.
               
               
                  Az uniós típusjóváhagyási rendszer lehetővé tétele érdekében a gépjárművek típusjóváhagyására vonatkozó műszaki követelményeket a biztonsági és környezeti szempontok tekintetében uniós szinten kell harmonizálni. A tagállamok önálló fellépése aláásná az egész jármű-típusjóváhagyási rendszert. Az egységes piac működését akadályozó tényezők elkerülése érdekében uniós szintű fellépésre van szükség.
               
               
                  A javaslat ezért megfelel a szubszidiaritás elvének.
               
            
            
               •Arányosság
            
            
               
                  A javaslat megfelel az arányosság elvének, mivel nem lépi túl a belső piac zavartalan működésének biztosítására irányuló célkitűzések teljesítéséhez szükséges mértéket, ugyanakkor garantálja a közbiztonság és a környezetvédelmet magas szintjét.
               
            
         
         
            
               •A jogi aktus típusának megválasztása
            
            
               
                  Rendelet módosítására irányuló rendelet
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               A javaslatot nem kíséri külön hatásvizsgálat, mivel a 168/2013/EU rendelet tekintetében korábban már készült hatásvizsgálat. Ez a javaslat érdemben nem módosítja az említett rendeletet, és nem ró új kötelezettségeket az érintett felekre. Elsődleges célja, hogy a jelenlegi Covid19-járvánnyal összefüggő kivételes okokból a kifutó sorozatú járművekre vonatkozó különleges rendelkezéseket írjon elő, amelyek kizárólag a 2021-es évre vonatkoznak.
            
            
               4.KÖLTSÉGVETÉSI VONZATOK
            
            
               A javaslat az uniós intézményekre nézve nem jár költségvetési vonzattal. 
            
            
            
            
            
            
                  
            
            
                  
            
            
               2020/0251 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               a 168/2013/EU rendeletnek az L kategóriájú kifutó sorozatú járművekre vonatkozóan a Covid19-járványra válaszul hozott különös intézkedések tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 114. cikkére,
            
            
               tekintettel az Európai Bizottság javaslatára,
            
         
         
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottsággal folytatott konzultációra
                  1
               ,
            
            
               rendes jogalkotási eljárás keretében,
            
            
               mivel:
            
            
               (1)A Covid19-járvány kitörése megzavarta az L kategóriájú járművek gyártásához feltétlenül szükséges alkatrészek és alkotóelemek szállítását, és jelentősen csökkentette az ilyen járművek iránti keresletet, ami miatt a kereskedők csak komoly késedelemmel tudják értékesíteni az Euro 4 besorolású járműveket, amelyeket a 168/2013/EU európai parlamenti és tanácsi rendelet
                  2
                IV. melléklete értelmében az Euro 5 környezetvédelmi szint 2021. január 1-jei alkalmazási időpontja előtt nyilvántartásba kell venni.
            
            
               (2)A 168/2013/EU rendelet kifutó sorozatú járművekre vonatkozó rendelkezései lehetővé teszik, hogy a gyártók továbbra is forgalmazzák, nyilvántartásba vegyék vagy forgalomba helyezzék azon L kategóriájú járműállomány egy korlátozott részét, amely nem forgalmazható vagy nem forgalmazható tovább azon új műszaki előírások hatálybalépése miatt, amelyek alapján e járművek nem kaptak jóváhagyást.
            
            
               (3)Tekintettel a Covid19-járvány okozta fennakadásokra, nyilvánvaló, hogy a 168/2013/EU rendelet kifutó sorozatú járművekre vonatkozó meglévő rendelkezéseinek alkalmazásával nem lehet megoldani az Euro 4 besorolású L kategóriájú járművek azon mennyiségének problémáját, amely az Euro 5 környezetvédelmi szint alkalmazási időpontját követően a gyártók raktáraiban fog felhalmozódni.
            
            
               (4)Tekintettel a Covid-19 kitörése által okozott rendkívüli körülményekre, valamint az esetleges piaci zavarok elkerülése érdekében a 168/2013/EU rendelet kifutó sorozatú járművekre vonatkozó szabályait módosítani kell.
            
            
               (5)Annak érdekében, hogy ezen intézkedések alkalmazása azokra a járművekre korlátozódjon, amelyek a nemzeti korlátozó intézkedések idején készleten voltak, a kifutó sorozatú járművekkel kapcsolatos különös intézkedések hatálya alá tartozó járművek száma nem haladhatja meg a 2020. március 15-én készleten lévő Euro 4 besorolású L kategóriájú járművek számát.
            
            
               (6)Tekintettel a Covid19-járvány okozta rendkívüli körülmények által előidézett sürgősségre, helyénvaló kivételt biztosítani a nemzeti parlamenteknek az Európai Unióban betöltött szerepéről szóló, az EUSZ-hez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében említett nyolchetes időszak alól.
            
            
               (7)Mivel a szóban forgó intézkedésekre sürgősen szükség van, e rendeletnek az Európai Unió Hivatalos Lapjában való kihirdetését követő napon hatályba kell lépnie.
            
            
               (8)A 168/2013/EU rendeletet ezért ennek megfelelően módosítani kell,
            
            
            
               ELFOGADTA EZT A RENDELETET:
            
            
               1. cikk
            
            
               A 168/2013/EU rendelet a következő 44a. cikkel egészül ki:
            
            
               „44a. cikk
            
            
               A kifutó sorozatú járművekre vonatkozóan a Covid19-járványra válaszul hozott különös intézkedések
            
            
               (1)
                     A 44. cikktől eltérve, azok a járművek, amelyek olyan járműtípusnak felelnek meg, amelynek EU-típusjóváhagyása a 37. cikk (2) bekezdésének a) pontja értelmében 2021. január 1-jén érvénytelenné vált, 2021. december 31-ig kifutó sorozatú járműként forgalmazhatók, nyilvántartásba vehetők vagy forgalomba helyezhetők, e cikk (2), (3) és (4) bekezdésére is figyelemmel.
            
            
               (2)
                     Az (1) bekezdésben említett kifutó sorozatú járművek száma nem haladhatja meg az olyan járművek számát, amelyek EU-típusjóváhagyása a 37. cikk (2) bekezdésének a) pontja alapján 2021. január 1-jén érvényességét vesztette, és amelyek 2020. március 15-én raktáron voltak. 
            
         
         
            
               (3)
                     Az (1) bekezdésben említett eltéréssel élni kívánó gyártóknak kérelmet kell benyújtaniuk minden olyan tagállam nemzeti hatóságához, ahol a szóban forgó járműveket forgalmazni, nyilvántartásba venni vagy forgalomba helyezni kívánják, megjelölve azoknak a kifutó sorozatú járműveknek a számát, amelyekre az (1) bekezdésben említett eltérést kérelmezik.
            
            
               Az érintett nemzeti hatóság a kérelem kézhezvételétől számított egy hónapon belül határoz arról, hogy engedélyezi-e a kifutó sorozatú járművek nyilvántartásba vételét a területén, és ha igen, milyen számban.
            
            
               (4)
                     A gyártónak külön bejegyzést kell bevezetnie az (1) bekezdés szerint üzembe helyezett járművek megfelelőségi nyilatkozatába, amely ezeket a járműveket »2021 – kifutó sorozatú járműnek« minősíti.
            
            
               (5) A tagállamok legkésőbb 2021. július 1-jéig tájékoztatják a Bizottságot azon járművek számáról, amelyek e cikk alapján kifutó sorozatú státuszt kaptak.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        HL C , ,  o.
               
               
                  
                     (2)
                  
                        Az Európai Parlament és a Tanács 168/2013/EU rendelete (2013. január 15.) a két- vagy háromkerekű járművek, valamint a négykerekű motorkerékpárok jóváhagyásáról és piacfelügyeletéről (HL L 060., 2013.3.2., 52. o.).